  Туспуктэм: t.me/elvira_pinchuk Наталия Сильвестрова Удмуртиысь тазалыкез утёнъя министерстволэн Консультативно-диагностической центраз кезьыт омырен эмъян понна криотерапия лэсьтон аппарат вуиз. Сое эм реабилитациез азинтонъя федерал программа улсын басьтӥзы. Со сярысь Удмуртиысь кивалтэтлэн тӧроезлэн воштӥсез Эльвира Пинчук телеграм-каналаз ивортӥз. Таӵе аппарат элькунын нырысетӥез. Отын аспӧртэмлыко сӧзнэтэз вань, кудӥз кулэсь температуразэ чакла но сое кынмемлэсь но вӧсь каремлэсь уте. Аппаратэз ортопедиын но ревматологиын, травматологиын, хирургиын, неврологиын, озьы ик ку висёнъёсты, спортэн вырыку вӧсь луэмъёсты эмъянын но тусчеберъян (кометология) удысын кутыны луэ. Виль тӥрлыкез артритэз, артрозэз, бурситэз, пыдтыш шпораез, быгытъёс косканэз, сӧн висъяськемез, тунель синдромез но мукет висёнъёсты эмъянын кутозы. Нырысетӥ пациентъёсты эмъяны матысь дыре кутскозы ни. Направление участковой эмчи яке сюбег ӧръя ӧнерчи сётыны быгатэ. Тодэ вайытом, 2023-тӥ ар пумозь Удмуртиысь эмъяськонниосын укмыс маммографъёс ужаны кутскозы. Ватсалом, элькунысь эмъюртъёсы кык толэзь ӵоже 300-лэсь трос егит ӧнерчиос лыктӥзы. Тегъёс: Тазалык эмъяськонниос тӥрлык Ижкар Удмуртия  